
Text rozhodnutia
Súd: Krajský súd Prešov Spisová značka: 8Co/116/2016 Identifikačné číslo súdneho spisu: 8613203337 Dátum vydania rozhodnutia: 27. 06. 2016 Meno a priezvisko sudcu, VSÚ: JUDr. Martin Fiľakovský ECLI: ECLI:SK:KSPO:2016:8613203337.2 Uznesenie Krajský súd v Prešove v právnej veci žalobkyne Y.. R. Z., nar. XX.XX.XXXX, bytom S. XXX/XX, J., občan SR, zastúpenej JUDr. Ivom Babjakom, advokátom, so sídlom Sov. hrdinov 200/33 proti žalovanej Rapid Life životná poisťovňa, a.s., so sídlom Garbiarska 2, Košice, IČO: 31 690 904, zastúpená JUDr. Danielom Blyšťanom, advokátom, so sídlom Rastislavova 68, Košice, o zrušenie rozhodcovského rozsudku, o odvolaní žalovanej proti rozsudku Okresného súdu Svidník, č.k. 7C 162/2013-168 zo dňa 1.2.2016, takto jednohlasne r o z h o d o l : Odvolacie konanie z a s t a v u j e . Žalovaná n e m á p r á v o na náhradu trov odvolacieho konania a žalobkyni sa ich náhrada n e p r i z n á v a. o d ô v o d n e n i e : Okresný súd Svidník (ďalej len „súd prvého stupňa“) napadnutým rozsudkom zrušil rozhodcovský rozsudok Arbitrážneho súdu Košice, so sídlom Alžbetina 41, Košice, sp. zn. 3C/1831/2012 zo dňa 19.1.2012. Žalovanej uložil povinnosť zaplatiť žalobkyni náhradu trov konania vo výške 568,69 eura (trovy právneho zastúpenia) na účet právneho zástupcu JUDr. Iva Babjaka, advokáta, do troch dní od právoplatnosti rozsudku. Proti tomuto uzneseniu podala včas odvolanie žalovaná. Podaním zo dňa 23.5.2016, doručeným súdu prvého stupňa dňa 26.5.2016, vzala žalovaná odvolanie v celom rozsahu späť. Podľa § 207 ods. 2 O.s.p., dokiaľ o odvolaní nebolo rozhodnuté, možno ho vziať späť. Ak niekto vzal odvolanie späť, nemôže ho podať znova. Podľa § 207 ods. 3 O.s.p. ak sa odvolanie, o ktorom nebolo rozhodnuté, vzalo späť, odvolací súd odvolacie konanie zastaví. Na základe uvedeného odvolací súd odvolacie konanie zastavil. O trovách odvolacieho konania rozhodol odvolací súd podľa ust. § 224 ods. 1 O.s.p. v spojení s § 146 ods. 2 prvá veta O.s.p.. Dôvodom takéhoto rozhodnutia bola skutočnosť, že žalovaná zavinila zastavenie odvolacieho konania, avšak žalobkyni žiadne trovy odvolacieho konania nevznikli. Poučenie: Proti tomuto uzneseniu odvolanie nie je prípustné.

